CPF จัดคาราวานสินค้าราคาพิเศษชลบุรี
CPF จัดคาราวานสินค้าราคาพิเศษชลบุรี
29 พ.ย. 2561

นายอดิศร์ กฤษณวงศ์ รองกรรมการผู้จัดการอาวุโส บริษัท เจริญโภคภัณฑ์อาหาร จำกัด (มหาชน) หรือ CPF เปิดเผยว่า บริษัทเดินหน้าจัดโครงการคาราวานสินค้าราคาพิเศษเคียงข้างประชาชนช่วยลดค่าครองชีพ ต่อเนื่องเป็นปีที่ 10 ด้วยการนำผลิตภัณฑ์อาหารและสินค้าอุปโภคบริโภค จากเครือซีพีและซีพีเอฟกว่า 200 รายการ ทั้งผลิตภัณฑ์อาหารสด อาหารแช่แข็ง ผลิตภัณฑ์กลุ่มอาหารพร้อมทาน อาหารเพื่อสุขภาพ และอาหารทานเล่น โดยจัดจำหน่ายในราคาลดพิเศษสุดแก่พี่น้องประชาชน ตลอดจนผลิตภัณฑ์ของดีประจำจังหวัดและสินค้า OTOP เพื่อช่วยสนับสนุนผลิตภัณฑ์ชุมชน และช่วยลดค่าใช้จ่ายแก่ประชาชนตอบสนองนโยบายรัฐบาล
พร้อมกันนี้ ซีพีเอฟร่วมเติมพลังชีวิตสืบวิถีไทยสู่มวยโลก ด้วยการจัด “ศึกยอดมวยโลกซีพีเอฟเขย่าบัลลังก์โลก” การป้องกันตำแหน่งแชมป์โลกรุ่นมินิมัมเวต 105 ปอนด์ ของสมาคมมวยโลก WBA ระหว่าง น็อคเอาท์ ซีพีเอฟ กับ ไบอัล โรฮาส รองแชมป์โลกอันดับ 1 ชาวนิการากัว ในวันพฤหัสบดีที่ 29 พฤศจิกายน เวลา 18.00-20.00 น. ถ่ายทอดสดทางช่อง 24 True4U ตลอดจนมหกรรมคอนเสิร์ตและความบันเทิงอีกมากมาย จัดให้ชมฟรีตลอดงาน ณ ลานหน้าศาลากลางจังหวัดชลบุรี